‘TSTH’ทำใจขาดทุนต่อปีนี้ราคาเหล็กตก
ทาทาสตีลกัดฟันสู้ ไม่ให้ขาดทุนมากกว่าปีก่อน ราคาเหล็กร่วง จี้รัฐเร่งแก้จีนดัมพ์เหล็กลวด หยุดเตาหลอมยาวถึง มี.ค. หาพันธมิตรเอ็นทีเอส
28 ก.ย. 2555

ทาทาสตีลกัดฟันสู้ ไม่ให้ขาดทุนมากกว่าปีก่อน ราคาเหล็กร่วง จี้รัฐเร่งแก้จีนดัมพ์เหล็กลวด หยุดเตาหลอมยาวถึง มี.ค. หาพันธมิตรเอ็นทีเอส 
นายธนะ เรืองศิลาสิงห์ รองกรรมการผู้จัดการใหญ่การผลิต บริษัท ทาทา สตีล (ประเทศไทย) หรือ TSTH คาดว่า ผลประกอบการในปีนี้ (เม.ย. 2555-มี.ค. 2556) จะยังคงขาดทุนต่อเนื่องจากปีก่อนที่ขาดทุน 1,580 ล้านบาท เนื่องจากราคาขายเหล็กปรับตัวลง โดยเฉพาะราคาเหล็กลวดที่มีสัดส่วนรายได้ถึง 40% ของรายได้ทั้งหมดเนื่องจากจีนส่งเข้ามาดัมพ์ราคาต่ำมาก บริษัทแทบไม่มีมาร์จิน
สำหรับราคาเหล็กลวดเฉลี่ยของบริษัท ปัจจุบันอยู่ที่ 2.1 หมื่นบาท/ตัน ขณะที่ราคาเหล็กลวดของจีนอยู่ที่ 1.7 หมื่นบาท โดยไตรมาส 2 ราคาขายเฉลี่ยจะต่ำกว่าไตรมาสแรกที่เฉลี่ย 2.29 หมื่นบาท/ตัน 
นายธนะ กล่าวว่า ราคาเหล็กในตลาดโลกยังปรับตัวลง บริษัทต้องปรับลดค่าไฟฟ้า เพิ่มประสิทธิภาพการผลิต โดยปัจจุบันใช้กำลังการผลิต 60% อัตราที่เหมาะสมอยู่ที่ 8090% คาดว่าทั้งปีตั้งเป้าผลิตเพื่อขายที่ 1.11.2 ล้านตัน ส่วนจะขายจริงได้ตามเป้าหมายหรือไม่ยังไม่ทราบ เพราะมีการทุ่มตลาดของจีนเข้ามา
“ปี 2555/2556 บริษัทจะต้องดึงผลประกอบการออกมาไม่ให้แย่กว่าปีก่อน บริษัทจึงตัดสินใจขอขยายเวลาโครงการผลิตเหล็กหลอมเหลว จากเดิมที่จะหยุดผลิตเดือน ก.ย.ปีนี้ ตัดสินใจขยายเวลาหยุดไปจนถึงเดือน มี.ค. 2556 เพื่อลดต้นทุน เนื่องจากราคาวัตถุดิบที่นำมาใช้ในการผลิตมีความผันผวนมาก” 
นอกจากนี้ บริษัทอยู่ระหว่างหาพันธมิตรเพื่อที่จะมาร่วมผลิตสินค้ามาร์จินสูง โดยจะให้เข้ามาร่วมถือหุ้นในบริษัท NTS steel group ซึ่งพันธมิตรที่กำลังเจรจาเป็นต่างประเทศ เช่น อินเดีย ญี่ปุ่น และฝั่งยุโรป คาดว่าน่าจะสรุปได้ภายในสิ้นปีนี้